b"\n_START_ARTICLE_\nRiboflavinas\n_START_SECTION_\nSavyb\xc4\x97s\n_START_PARAGRAPH_\nChemi\xc5\xa1kai grynas riboflavinas yra oran\xc5\xbeiniai milteliai, vartojami kaip maistinis da\xc5\xbeiklis._NEWLINE_Vitaminas kaupiasi smegenyse, kepenyse, inkstuose, \xc5\xa1irdyje, bet jo atsarg\xc5\xb3 nesusidaro, perteklius pa\xc5\xa1alinamas su \xc5\xa1lapimu.\n_START_SECTION_\nFunkcijos\n_START_PARAGRAPH_\nVitaminas B\xe2\x82\x82 palaiko normalias odos ir gleivini\xc5\xb3 funkcijas, svarbus reg\xc4\x97jimui, veikia riebal\xc5\xb3 pasisavinim\xc4\x85 ir sintez\xc4\x99. Riboflavinas svarbus ir raudon\xc5\xb3j\xc5\xb3 kraujo k\xc5\xabneli\xc5\xb3 formavimuisi, kaul\xc5\xb3 \xc4\x8diulp\xc5\xb3 funkcijai, antik\xc5\xabni\xc5\xb3 gamybai, taip pat daro poveik\xc4\xaf augimui. Jis b\xc5\xabtinas norint i\xc5\xa1laikyti sveik\xc4\x85 od\xc4\x85, nagus, plaukus.\n_START_SECTION_\n\xc5\xa0altiniai\n_START_PARAGRAPH_\nVitamin\xc4\x85 sintetina bakterijos, miel\xc4\x97s, augalai. Riboflamino yra lapin\xc4\x97se dar\xc5\xbeov\xc4\x97se, griki\xc5\xb3 kruopose, kvie\xc4\x8diuose, alaus miel\xc4\x97se, s\xc5\xabryje, \xc5\xbeuvies ir pieno produktuose (i\xc5\xa1skyrus sviest\xc4\x85), kiau\xc5\xa1iniuose, migdoluose, sojos pupel\xc4\x97se.\n_START_SECTION_\nPoreikis\n_START_PARAGRAPH_\nDienos norma vyrams \xe2\x80\x93 apie 1,7 mg, moterims \xe2\x80\x93 1,4 mg. Nedidelis vitamino kiekis gaminamas \xc5\xbearnyne (sintezuoja bakterijos). Daugiau vitamino reikia n\xc4\x97\xc5\xa1tumo metu, vartojant kontraceptinius preparatus.\n_START_SECTION_\nTr\xc5\xabkumas\n_START_PARAGRAPH_\nPirmieji po\xc5\xbeymiai \xe2\x80\x93 nuovargis, neveiklumas, gerkl\xc4\x97s skausmai, \xc4\xaftr\xc5\xabk\xc4\x99 l\xc5\xabp\xc5\xb3 kampai, per\xc5\xa1tin\xc4\x8dios akys.\n_START_SECTION_\nRiboflavinas maiste\n_START_PARAGRAPH_\nRiboflavinas yra geltonas ar geltonai oran\xc5\xbeinis, tod\xc4\x97l naudojamas kaip maisto da\xc5\xbeiklis (kodas E101). Jis dedamas \xc4\xaf k\xc5\xabdiki\xc5\xb3 maist\xc4\x85, pusry\xc4\x8di\xc5\xb3 dribsnius, makaronus, pada\xc5\xbeus, s\xc5\xabr\xc4\xaf, vaisi\xc5\xb3 g\xc4\x97rimus, vitaminais papildytus pieno produktus, kai kuriuos energinius g\xc4\x97rimus._NEWLINE_Mieli\xc5\xb3 ekstraktas laikomas itin daug vitamino B\xe2\x82\x82 turin\xc4\x8diu produktu, taip pat daug B\xe2\x82\x82 turi kepenys ir inkstai. Kiti produktai \xc5\xa1io vitamino \xc5\xa1altiniai yra kvie\xc4\x8di\xc5\xb3 s\xc4\x97lenos, kiau\xc5\xa1iniai, m\xc4\x97sa, pienas, s\xc5\xabriai. Jav\xc5\xb3 gr\xc5\xabduose flavin\xc5\xb3 yra palyginti nedaug, ta\xc4\x8diau \xc5\xa1alyse, kur javai yra pagrindinis maistas, jie kartu yra svarbus B\xe2\x82\x82 \xc5\xa1altinis._NEWLINE_Perdirbant jav\xc5\xb3 gr\xc5\xabdus \xc5\xa1alinant s\xc4\x97lenis ir gemalus paprastai prarandama iki 60% vitamino B\xe2\x82\x82, tod\xc4\x97l dalyje \xc5\xa1ali\xc5\xb3 (pvz., JAV) \xc4\xaf baltus miltus \xc5\xa1io vitamino deda papildomai. Vitaminizuoti dribsniai ir duona yra svarbus vitamino B\xe2\x82\x82 \xc5\xa1altinis. \xc4\xae nu\xc5\xa1lifuotus ry\xc5\xbeius (vadinamieji baltieji ry\xc5\xbeiai) vitamino B\xe2\x82\x82 paprastai nededa, nes geltona vitamino spalva vizualiai nepriimtina ry\xc5\xbei\xc5\xb3 kult\xc5\xabros \xc5\xa1ali\xc5\xb3 gyventojams. O luk\xc5\xa1tentuose ne\xc5\xa1lifuotuose ry\xc5\xbeiuose (vad. rudieji ry\xc5\xbeiai) daugum\xc4\x85 riboflavino galima i\xc5\xa1laikyti. Tam prie\xc5\xa1 ry\xc5\xbeius apdorojant jie yra pakaitinami garuose. D\xc4\x97l to daug flavin\xc5\xb3 i\xc5\xa1 gemalo ir aleurono sluoksnio pereina \xc4\xaf endosperm\xc4\x85._NEWLINE_Maiste yra tiek laisvo riboflavino, tiek su baltymais suri\xc5\xa1to FMN bei FAD. Karvi\xc5\xb3 piene daugiausia yra laisvo riboflavino, o FMN ir FAD ma\xc5\xbeai. Nenugriebtame piene 14% flavin\xc5\xb3 yra nekovalenti\xc5\xa1kai susri\xc5\xa1ti su specifiniais baltymais. Kiau\xc5\xa1ini\xc5\xb3 baltymai ir tryniai turi specializuot\xc5\xb3 riboflavin\xc4\x85 sujungian\xc4\x8di\xc5\xb3 sand\xc4\x97lini\xc5\xb3 baltym\xc5\xb3, kurie laiko riboflavin\xc4\x85 kol jo prireikia besivystan\xc4\x8diam gemalui._NEWLINE_\xc4\xae daugel\xc4\xaf skyst\xc5\xb3 maisto produkt\xc5\xb3 \xc4\xafterpti riboflavin\xc4\x85 sunku d\xc4\x97l jo prasto tirpumo vandenyje. Tod\xc4\x97l j\xc4\xaf pakei\xc4\x8dia brangesnis, bet tirpesnis jo darinys riboflavin-5'-fosfatas (E101a)._NEWLINE_Kar\xc5\xa1\xc4\x8diu apdorojamame maiste riboflavinas yra stabilus, jei jo neveikia \xc5\xa1viesa. Riboflavinas yra nestabilus bazin\xc4\x97je aplinkoje, ta\xc4\x8diau maistas retai b\xc5\xabna bazin\xc4\x97s reakcijos. Tamsoje \xc5\xa1aldytuve laikomame piene riboflavinas skyla l\xc4\x97tai."